Antje Jackelén

Antje Jackelén (s. 1955 Herdecke, Länsi-Saksa, o.s. Zöller) on Ruotsin arkkipiispa vuodesta 2014 alkaen. Hän on aiemmin vuosina 2007–2014 ollut Lundin hiippakunnan piispa.

Elämänvaiheet ja työ 
Jackelén syntyi Herdeckessa, vuonna 1955. Hänen vanhempansa olivat Werner ja Marianne Zöllner. Isä toimi insinöörinä ja äiti lääkärin avustajana.

Jackelén on käynyt koulunsa Saksassa, josta hän muutti 22-vuotiaana Ruotsiin. Hän valmistui ylioppilaaksi Städtisches Gymnasium lukiosta, Wetterissä 1973 ja opiskeli teologiaa vuosina 1974–77 Kirchliche Hochschule Bielefeld-Bethelissä sekä Tübingenin yliopistossa. Hän on opiskellut Upsalan yliopistossa, valmistunut papiksi Ruotsissa ja hänet vihittiin papiksi Tukholman hiippakunnassa 1980 jonka jälkeen hän toimi pappina mm. Tyresön seurakunnassa. Teologian tohtorin tutkinnon hän suoritti Lundin yliopistossa 1999. Hänen tohtorinväitöskirjansa otsikko on Zeit und Ewigkeit. Die Frage der Zeit in Kirche, Theologie und Naturwissenschaft., ja se on jukaistu englanniksi nimellä Time and Eternity sekä ruotsinkielisenä laitoksena nimellä Tidinställningar.

Vuosina 2003–2007 hän toimi professorina Lutheran School of Theology at Chicagossa, USA:ssa.

Hänet valittiin Lundin hiippakunnan piispaksi 2006, ja hän seurasi siten Ruotsin ensimmäistä naispiispaa, Christina Odenbergiä ja hän oli ensimmäinen naispiispa joka valittiin nykyisen piispanvaalin järjestyksessä ilman valtiovallan nimitystä. Hänet vihittiin piispaksi Upsalan tuomiokirkossa 15. huhtikuussa 2007 ja otettiin vastaan piispaksi Lundin tuomiokirkossa 21. huhtikuuta 2007.   

Arkkipiispanvaali toimitettiin lokakuussa 2013, ja hän sai 55,9 prosenttia äänistä. Hänen edeltäjänsä on Anders Wejryd. Jackelén otti vastaan arkkipiispan viran 15. kesäkuuta 2014 Uppsalan tuomiokirkossa vietetyssä vastaanottamismessussa.

Arkkipiispana Jackelén on myös vastuussa Ruotsin kuningasperheen kirkollisista toimituksista. Hän on kastanut prinssit Nicolasin, Oscarin, Alexanderin ja prinsessa Adriennen.

Vuonna 2021 Jackelén ilmoitti jäävänsä eläkkeelle lokakuussa 2022. Hänen seuraajakseen valittiin Martin Modéus, joka astuu virkaansa 4. joulukuuta 2022.

Teologisia näkemyksiä 
Jackelén ei usko Jeesuksen neitseestä syntymiseen, vaan pitää sitä mytologisena käsitteenä tai metaforana. Hän ei arkkipiispanvaalin aikana halunnut vastata kysymykseen, antaako Jeesus todemman kuvan Jumalasta kuin Muhammed. Hän katsoi, että uskonoppia ei voi supistaa tällaiseen kyllä tai ei -kysymykseen, koska se tekee vääryyttä suurelle määrälle uskontoihin sisältyvää tietoa ja kokemusta. 

Jackelénin tunnuslause on "Gud är större". Ilmaisu esiintyy 1. Johanneksen kirjeessä 3:19-20, ja se on myös hänen piispanvaakunassaan. Jackelén on julkaissut Lundin hiippakunnassa paimenkirjeen "Gud är större: Ett herdabrev för vår tid". Kirjan nimessä on hänen tunnuslauseensa, joka on sama kuin muslimien rukouksissaan ja sotahuutona käyttämä ilmaisu Allāhu akbar ("Jumala on suurempi tai suurin").

Yksityiselämä 
Jackelén on naimisissa Heinz Jackelénin kanssa, joka on myös pappi. Parilla on kaksi tytärtä ja neljä lastenlasta.

Jackelén sai Ruotsin kansalaisuuden vuonna 2007. Hän on säilyttänyt Saksan kansalaisuutensa.

Galleria

Antje Jackelénin kirjoittamia kirjoja (valikoima) 

 ZSamlas kring hoppet. Stockholm: Verbum 2016.
 Gud är större. Reviderad upplaga. Lund: Arcus 2016.
 Gud är större: Ett herdabrev för vår tid. Lund: Arcus. 2011.
 Time and Eternity: The Question of Time in Church, Science, and Society. Translated by B. Harshaw. Philadelphia and London: Templeton Foundation Press. 2005.
 The Dialogue Between Science and Religion: Challenges and Future Directions. Proceedings of the Third Annual Goshen Conference on Religion and Science. Ed. by Carl S. Helrich. Kitchener, Ontario: Pandora Press. 2004.
 Zeit und Ewigkeit. Die Frage der Zeit in Kirche, Theologie und Naturwissenschaft. Neukirchen-Vluyn: Neukirchener Verlag. 2002.
 Tidsinställningar. Tiden i naturvetenskap och teologi. Lund: Arcus. 2000.
 Zeit und Ewigkeit. Die Frage der Zeit in Kirche, Naturwissenschaft und Theologie. Teologiska institutionen, Lunds universitet, Lund. 1999.
 Ljus av ljus. Läsning av en kristen bekännelse. Stockholm: Verbum. 1998
Lähde:

Lähteet 

Ruotsin luterilaiset arkkipiispat
Vuonna 1955 syntyneet
Elävät henkilöt
Ruotsin kirkon piispat ja arkkipiispat
Lundin hiippakunta